Journalist og forfatter Martin Krasnik var bedst til at sætte dagsordenen i 2014. Det vurderer et dommerpanel bestående af 52 personer fra medie-, forlags- og universitetsverdenen, der har rangordnet 100 fremtrædende danske debattører efter deres evne til at flytte og udfordre den offentlige opinion.

Den 43-årige Deadline-vært har året igennem været i vælten med sin aggressive interviewstil og stærke personlige holdninger i bl.a. Israel-Palæstina-konflikten.

»Krasnik er enestående, fordi han både formår at udfordre og udstille magthaverne med sin kritiske journalistik og samtidig står ved sine egne holdninger, som ved gud provokerer mange. Han gør op med den hyggeonkel-mentalitet, der længe har præget dansk journalistik, og lægger sig ud med alle. Det er enormt forfriskende«, siger antropolog Dennis Nørmark, der er medlem af dommerpanelet.